ପାକିସ୍ତାନକୁ ଶକ୍ତ ଝଟକା ! ପାକ୍ ଏୟାରଲାଇନ୍ସକୁ ବ୍ୟାନ୍ କରିପାରନ୍ତି ୧୮୮ଟି ଦେଶ - Prameya News7\nପାକିସ୍ତାନକୁ ଶକ୍ତ ଝଟକା ! ପାକ୍ ଏୟାରଲାଇନ୍ସକୁ ବ୍ୟାନ୍ କରିପାରନ୍ତି ୧୮୮ଟି ଦେଶ\nଲାହୋର, ୧୦।୧୧ଃ ପାକିସ୍ତାନ ଏୟାରଲାଇନ୍ସ ଉପରେ ବିଶ୍ୱର ୧୮୮ଟି ଦେଶ ପ୍ରତିବନ୍ଧକ ଲଗାଇ ପାରନ୍ତି । ସଂଯୁକ୍ତ ରାଷ୍ଟ୍ରର ଅନ୍ତରାଷ୍ଟ୍ରୀୟ ନାଗରିକ ଉଡାଣ ସଙ୍ଗଠନ ଦ୍ୱାରା ଜରୁରୀ ପାଇଲଟ୍ ଲାଇସେନ୍ସିଂ ଓ ଅନ୍ୟ ପ୍ରସଙ୍ଗର ମାପଦଣ୍ଡକୁ ପୂରଣ କରିବାରେ ବିଫଳ ହେବା କାରଣରୁ ପାକିସ୍ତାନକୁ ଏହି ବଡ ଝଟକା ଲାଗିପାରେ ।\nପାକିସ୍ତାନୀ ଖବର କାଗଜ ଦି ଏକ୍ସପ୍ରେସ ଟ୍ରିବ୍ୟୁନରେ ପ୍ରକାଶିତ ରିପୋର୍ଟ ଅନୁସାରେ, ଲାଇସେନ୍ସ ଦୁର୍ନୀତି କାରଣରୁ ବ୍ରିଟେନ୍ ଓ ୟୁରୋପୀୟ ସଙ୍ଘ ବ୍ୟତୀତ ଅନେକ ମୁସଲିମ ଦେଶ ପୂର୍ବରୁ ପାକିସ୍ତାନ ବିମାନ ଉପରେ ପ୍ରତିବନ୍ଧକ ଲଗାଇଛନ୍ତି । ନବେମ୍ବର ୩ରେ ପାକିସ୍ତାନ ବେସାମରିକ ବିମାନ ଚଳାଚଳ ପ୍ରାଧିକରଣକୁ ଆଇସିଏଓ ଏନେଇ ଏକ ପତ୍ର ମଧ୍ୟ ଲେଖିଥିଲା ।\nଆଇସିଏଓ ନିଜର ୧୭୯ତମ ଅଧିବେଶନର ଦ୍ୱାଦଶ ବୈଠକରେ ପାକିସ୍ତାନର ବିମାନକୁ ନେଇ ଚିନ୍ତା ଜାହିର କରାଯାଇଥିଲା । ଏନେଇ ଆଇସିଏଓ ପାକ୍କୁ ଚେତାବନୀ ମଧ୍ୟ ଦେଇଥିଲା । ବିଭିନ୍ନ ମାପଦଣ୍ଡ ପୂରଣ କରିବାରେ ପାକ୍ ବିଫଳ ହେବାରୁ ୧୮ଟି ଦେଶ ପାକିସ୍ତାନୀ ବିମାନ ଉପରେ ପ୍ରତିବନ୍ଧକ ଲଗାଇପାରନ୍ତି ।\nଯଦି ୧୮୮ଟି ଦେଶ ପାକିସ୍ତାନ ବିମାନ ଚଳାଚଳ ଉପରେ ପ୍ରତିବନ୍ଧକ ଲଗାନ୍ତି ତେବେ ପାକ୍ର ବିମାନ ଚଳାଚଳ ମନ୍ତ୍ରାଳୟ. ଗୁରୁତର ପ୍ରଭାବିତ ହେବ । ସୂଚନାଯୋଗ୍ୟ, କିଛି ଦିନ ପୂର୍ବରୁ ଖବର ଆସିଥିଲା ଯେ, ପାକିସ୍ତାନର ୨୬୨ ଜଣ ପାଇଲଟ ଜାଲ୍ କାଗଜପତ୍ରରେ ଚାକିରୀ ପାଇଥିଲେ । ଏହା ମଧ୍ୟରୁ ୧୪୬ ଜଣ ହେଉଛନ୍ତି ପିଆଇଏର ପାଇଲଟ୍ ।
